text: Quant Marcadigas vit son fill
   Qui l'ot rescous de tel perill,
   N'est merveille s'il en fu liez.
   Li rois n'est gaires detriiez.
   Après ce qu'il fu remontez,
   Tantost est en l'estour rentrez.
   Tout en combatant, Dieu prioit
   Que il de son fill garde soit;
   Car bien voit, se il le perdoient,
   Que perdu et alé seroient.
   Moult se maintenoit noblement
   Marcadigas et fierement.
   Folio5v
   Sa gent savoit bel rassambler
   Et de bien faire amonester.
   Mains coups fu iluec departis.
   PageV01P037
   Encor gisoit Bondars li Gris
   Droit enz ou lieu où il cheï
   Quant Cléomadès l'abati.
   De lui rescorre se penerent
   Sa gent, tant qu'il le remontèrent.
   Molt ot esté en pasmoison
   K'en lui n'avoit sens ne raison.
   Et, quant à lui fu revenus,
   Sachiez tout vraiement que nus
   Ne l'eüst mené de plus près
   Là où seüst Cléomadès ;
   Car essaié ot malement
   Sa grant force et son hardement.
   Souvent cele part regardoit
   Là où Cléomadès savoit.
   Mais de plus près ne l'aprochast
   Pour tant escorchier se laissast ;
   Car qui veïst les rens cerchier
   Et ses anemis damagier
   Cléomadès en pluseurs lieus,
   Bien desist : "C'est d'armes li diex."
   On pouoit bien, pour voir, jurer
   Que tex hom faisoit adouter.
  